Document ID: /roh_data/filtered/fineweb-2-filterrobots_roh.jsonl.gz/35623

Ins na possia betg evitar che glieud giuvna vesa reclama da tubac en gasettas u online, perquai propona il Cussegl federal da scumandar reclama dal tuttafatg. Quai suenter il Gea dal suveran svizzer tar l'iniziativa «scumond da far reclama per tubac», il favrer passà.
Il scumond vala per products da tubac, ed uschia era per cigarettas electronicas. Il scumond vegn a valair en las medias, en l'internet ed en ils lieus da vendita. Il scumond duai era pertutgar festivals da musica.
Scumond da reclama per tubac a festivals
Era là na possian ins betg evitar ch'uffants e giuventetgna vesian la reclama. L'industria è per part preschenta a festivals da musica cun atgnas tendas e bars e cuntanscha uschia era la giuventetgna.
Il Cussegl federal trametta en consultaziun ses sboz per realisar l'iniziativa, quella va fin la fin da november. I va per midadas en la lescha da products da tubac, ch'il parlament aveva approvà l'onn passà. Il parlament tracta il sboz il 2023. Ad entrar en vigur vegn la lescha probabel pir l'onn 2025.